钦定古今图书集成/明伦汇编/官常典/第105卷 > 《文四子传论》同前
## 钦定古今图书集成/明伦汇编/官常典/第105卷 > 《文四子传论》同前

高祖之子五人，莫有终其天命。异哉！房陵资于骨肉
之亲，笃以君臣之义，经纶缔构，契阔夷险，抚军监国，
凡二十年，虽三善未称，而视膳无阙。恩宠既变，谗言
间之，顾复之慈，顿隔于人理；父子之道，遂灭于天性。
隋室将亡之效，众庶皆知之矣。《慎子》有言曰：“一兔走
街，百人逐之。积兔于市，过者不顾。”岂其无欲哉？分定
故也。房陵分定久矣，高祖一朝易之，开逆乱之源，长
觊觎之望。又维城肇建，崇其威重，恃宠而骄，厚自封
殖。进之既逾制，退之不以道，俊以忧卒，实此之由。俄
属天步方艰，谗人已胜，尺布斗粟，莫肯相容。秀窥岷
蜀之阻，谅起晋阳之甲，成兹乱常之衅，盖亦有以动
之也。《棠棣》之诗徒赋，有鼻之封无期，或幽囚于囹圄，
或颠殒于鸩毒。本根既绝，枝叶毕剪，十有馀年，宗社
沦陷。自古废嫡立庶，覆族倾宗者多矣。考其乱亡之
祸，未若有隋之酷。《诗》曰：“殷鉴不远，在夏后之世。”后之
有国有家者，可不深戒哉！